سهام البارودي- كود — سير لأي درب فالأحياء الهامشية و الشعبية فشي مدينة مغربية ! سير للهراويين و لا حي مولاي رشيد و لا الرحمة فكازا و شوف الدراري لي منتاشرين تما كي دايرين شوف نموذج الشباب المغربي لي معولة عليه الدولة يهزها من هنا للقدام و لي فعلا غادي يهزها و غايخبطها شي خبطة فاعلة تاركة !غا المهندسين و البيلوطات و الدكاترة ديال المستقبل فالتشرميل و الگريساج و الاجرام!غاتلقا الجيوش ديال المراهقين ولاد خمسطاش سطاش سبعطاشرعام حرف ” التاء” كاينطقوه ” تشاء” !وجوه الشرع ! الحسانة ديال بالوطيلي و السنان مخزين و شي تيشورتات مگيرين و الخطوط و الوشامات و المصطلحات ديال الحبس و الحباسة،كلهم عندهم السمارطفونات و كلهم مدليين من ودنيهم ليزيات بويض و كلهم مكونكطيين و كلهم عندهم فايسبوك و كلهم ولاد المدرسة و لكن واخا الفايسبوك و لانتيرنيت هكاك مكلخين و موسخين و عقلهم عامر بالخيخ و لا حليتي ليهم دماغهم غاتلقاه خاوي كايصفر فيه موطور و كوبرا و الديسك ديال ” حبك شاطاني فرفر” و ” طاطا طاطا كترو الخلاطا” ! و طل على واليديهم غاتلقا داك المثل ديال ” باك طاح ! من الخيمة خرج مايل” كانطابق عليهم!. كلشي حاط استقالة جماعية فهاد البلاد وكلشي هاز يديه و كلشي هربان من المسؤولية : الواليدين كاتلقاهم هوما براسهم خاصهم واليدين يربيوهم! كايولدو الولاد و كايتعاملو معاهم كاصورانص روتريت ” باش نكبر و نلقا لي يمد ليا جغيمة د الما” ، غا بلاتي على بوك آ الشيباني دابا يكبر و يشطحك موراه فالحباسات و الكوميساريات و تبدا غادي جاي ينهصرو فيك الگارديانات، كايولدو وسط الزلط و الجهل و المشاكل و التفكك الأسري، وسط حي هامشي دايرين بيه غي الشفارا و القطاطعية و كايلوحو للمدرسة و الزنقة تربيه ليه و تصنع منو بيلوط غايخدم فلارام ولا طبيب ولا مهندس معماري ! أب مزلوط ! مكلخ ! مبلي تا هوا ! واش غايولد ليك دكتور جراح اختصاصي فالجهاز العصبي؟ غايولد غا مشرمل مگطع معيط على خزيت ! أم جاهلة من ضحايا الهدر المدرسي الطوب ديال الأحلام ديالها كان هوا تجوج و دير الولاد و تلقا لي يعلفها هي و ولادها و تشيط منو باش تخيط جلابة زرقة و درة شيبية، واش غاتولد بنت و تعاونها تولي مهندسة فلايرونوتيك؟ غاتولد ليك بنت فحالها تاهي الطوب ديال الاحلام ديالها هو تجوج و دير براكة حدا مها و تفرخ الولاد. و الدولة حطات تاهي الاستقالة ديالها شحال هادي و قاتلك لي بغا التعليم يمشي للقطاع الخاص و لي بغا الدوا يمشي للقطاع الخاص و لي بغا الرياضة يجبد الفلوس و يفورني على ولادو. المدرسة أصلا غي نساوها مابقاتش ! ماتت الله يرحمها! شحال هادي كانت وسيلة للترقي الاجتماعي ! ولد المزلوط كايدخل للمدرسة كايقرا كاينجح ! كايشد الشهادة ديالو و كايضبر على خدمة كاينقذ راسو و واليديه من الزلط! دابا هاد الدور ديال الترقي الاجتماعي مابقاتش المدرسة كاتساهم فيه،ماعندهاش اصلا لا الامكانيات المادية لا الامكانيات الانسانية باش تأدي الوظيفة ديالها كمؤسسة للتربية و التعليم ! المعلمين هوما اصلا مامشاوش للتعليم حبا فيه! مشاو غي باش يدكوه فالدولة و يكون عندهم صالير مضمون، القسم فيه خمسين ستين تلميذ و المقررات عامرين بالخوا الخاوي و فالاخر كايعطيوك جيل ديال المراهقين كلهم ناجحين فالسادس بربعة على عشرة ! و كلهم ناجحين فالتاسعة بتسعود على عشرين ! و المخير فيهم غايجيب الباك بمقبول و بالنقيل و هوا تا النيفو ديال التحضيري ماعندوش. ماكايناش شي حاجة سميتها الهوايات ! الثقافة ! الرياضة، لي تخلي الواحد يرفه على راسو و يحس براسو بنادم. البراهش مطلوقين فالزناقي كايخطفو لينا الصيكان ! و ينترو لينا البورطابلات و يكرطو الطوموبيلات و يشيرو بالحجر على الترانات. هادشي كايعطينا أزمة أخلاقية و اجتماعية و اقتصادية خطيرة لي مازال غانحسو بيها فالسنوات المقبلة هاد الفئة كايسميوها les nini هوما لي نهار غاينوض شي صداع غايطلعو لموروكو مول و انفا بلايص و بارك ياسمينة و مرجان و لوي فيطون و كوتشي يفرتكو دينمهم عن بكرة أبيهم ! أنا بعدا شحال من مرة كانسول راسي سيريوزمو أنا دابا خدامة و بفلوسي كاتخلص لاروتريت ديال الجيل لي قبل مني، شكون غايخلص عليا أنا لاروتريت؟ فيناهوا الجيل لي غايخدم فالمغرب و يدفع بيه القدام ؟ كاندور نشوف فجنابي كانلقا غي الضبابة. 
مصيبة الا بقات الدولة ساكتة و مستانسة بهادشي لي واقع حيت هاد الجيوش د المگطعين لي كاتربي فهم هوما لي غايفترسوها فالمستقبل!